Átta verkefni fengu styrk í fyrstu úthlutun Sóknaráætlunar Vesturlands Á föstudaginn fór fram fyrsta úthlutun Framkvæmdaráðs Vesturlands til verkefna sem valin voru í Sóknaráætlun Vesturlands fyrir árið 2013 en undirritun styrktarsamninga fór fram á Hótel Borgarnesi . Átta verkefni fengu styrki , samtals 24,1 milljón króna . Hæsta styrkinn fékk Háskólinn á Bifröst , samtals 10 milljónir króna sem verða nýttar í verkefni til að auka tengsl skólans og atvinnulífsins á Vesturlandi . Markaðsátak fyrirtækja í ferðaþjónustu frá Eldborg á Mýrum að Bíldudal til eflingar ferðaþjónustu utan háannatíma fékk 4,5 milljónir króna , Dalabyggð fékk 4 milljónir króna vegna dreifnáms í Dölum sem ráðgert er að hefjist í haust , Treasures ehf. fékk 1 milljón til verkefnisins Norðurljós yfir Snæfellsjökli , Vör Sjávarrannsóknasetur fékk 1,5 milljón vegna verkefnisins Þorskaslóð , Hildur Björnsdóttir og Hafdís Bergsdóttir á Akranesi fengu 1 milljón í verkefnið Skagaferðir , Ferðaþjónustan Þórisstaðir og Snilldarferðir ehf. fengu 1,15 milljón vegna verkefnis til að auka afþreyingu á Vesturlandi allt árið og þá fékk Þórishólmi ehf. í Stykkishólmi 1 milljón til að þróa nýjar leiðir til vinnslu og veðmætaaukningar á ígulkerum . Í samtali við Skessuhorn að undirskrift lokinni sagði Gísli Gíslason formaður Framkvæmdaráðsins að hann vonaðist til að úthlutunin eigi eftir að skila góðum árangri í þeim sprotum sem verið er að stinga út og að þeir leiði af sér fleiri sprota . „ Þetta eru allt mjög skemmtileg verkefni sem dreifast vítt um héraðið . Að baki þeim stendur áhugasamt fólk og vonandi að það kveiki í fleirum til að nýta þau tækifæri sem eru á Vesturlandi , “ sagði Gísli . Sjá nánar í Skessuhorni sem kemur út á morgun .